5. ΒΑΣΙΛΙΚΟΝ ΔΙΑΤΑΓΜΑ της 25 Σεπτ./1 Οκτ. 1940 Περί συμπληρώσεως των περί διαγραφής του κινητού επισήματος διατάξεων. Έχοντες υπόψει το άρθρ. 39 του από 28/7/31 Π.Δ/τος περί κώδικος των νόμων περί τελών χαρτοσήμου και την υπ’ αριθ. 563 γνωμοδότησιν του Συμβουλίου της Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρον μόνον.-Αι περί διαγραφής του κινητού επισήματος επί εγγράφων εκδιδομένων ή παραλαμβανομένων παρά Δημοσίων ή άλλων αρχών, παρ’ Ανωνύμων Εταιρειών και Νομικών Προσώπων Δημοσίου Δικαίου, ισχύουσαι διατάξεις, συμπληρούνται οριζομένου ότι, η τυπωτική μελάνη δια τας χρησιμοποιουμένας δια την διαγραφήν σφραγίδας δέον απαραιτήτως να έχη χρώμα βαθύ μέλαν και να είναι ανεξίτηλος κατά τρόπον ώστε τα αποτυπώματα αυτής μετά την αποξήρανσιν να μη δύνανται να εξαλειφθώσι δι’ ουδενός χημικού μέσου χωρίς ταυτοχρόνως να υποστή αλλοίωσιν ή και να καταστραφή ο χάρτης του ενσήμου. Η ισχύς του παρόντος άρχεται από 1ης Νοεμ. 1940. 